text: দেশে তৈরি হোন্ডা মোটরসাইকেল আসছে এ বছর...-601827 | কালের কণ্ঠ | kalerkantho
  দেশে তৈরি হোন্ডা মোটরসাইকেল আসছে এ বছর
  চলতি বছরের মধ্যেই বাজারে আসছে বাংলাদেশে তৈরি জাপানের বিশ্বখ্যাত হোন্ডা ব্র্যান্ডের মোটরসাইকেল। বাংলাদেশ ইস্পাত ও প্রকৌশল করপোরেশন এবং জাপানের হোন্ডা মটরস কম্পানি লিমিটেডের যৌথ বিনিয়োগে প্রতিষ্ঠিত বাংলাদেশ হোন্ডা প্রাইভেট লিমিটেড এ মোটরসাইকেল বাজারজাত করবে। এ লক্ষ্যে ইতিমধ্যে সব প্রস্তুতি সম্পন্ন হয়েছে।
  বাংলাদেশ হোন্ডা প্রাইভেট লিমিটেডের এক প্রতিনিধিদল গতকাল শিল্পমন্ত্রী আমির হোসেন আমুর সঙ্গে বৈঠককালে এ তথ্য জানায়। শিল্প মন্ত্রণালয়ে এ বৈঠক অনুষ্ঠিত হয়।
  বৈঠকে শিল্পসচিব মোহাম্মদ আব্দুল্লাহ, হোন্ডা মোটর কম্পানি লিমিটেডের চিফ অপারেটিং অফিসার নোরিয়াকি আবে, এশিয়া ও ওশেনিয়া অঞ্চলের পরিচালক আকিরা মুরায়ামা, বাংলাদেশ হোন্ডা প্রাইভেট লিমিটেডের ব্যবস্থাপনা পরিচালক ইউচুরি ইশি, হেড অব ফাইন্যান্স শাহ মোহাম্মদ আশিকুর রহমান এফসিএসহ কম্পানির ঊর্ধ্বতন কর্মকর্তারা উপস্থিত ছিলেন।
  বৈঠকে মোটরসাইকেলশিল্পের বিকাশে অব্যাহত নীতি সহায়তা প্রদান এবং স্থানীয় পর্যায়ে খুচরা যন্ত্রাংশ উত্পাদনের বিষয়ে আলোচনা হয়।
  এ সময় কম্পানির কর্মকর্তারা বলেন, বর্তমান সরকারের নীতি সহায়তার ফলে বাংলাদেশে মোটরসাইকেলশিল্প দ্রুত বিকশিত হচ্ছে। গত অর্থবছরের বাজেটে এ খাতসংশ্লিষ্ট সম্পূরক শুল্ক ৪৫ শতাংশ থেকে কমিয়ে ২০ শতাংশ নির্ধারণ করা হয়েছে। ফলে একই সঙ্গে মোটরসাইকেল বিক্রি ১৫০ শতাংশ এবং সরকারের রাজস্ব আয় প্রায় সাড়ে ৬০০ কোটি টাকা বেড়েছে। তাঁরা মোটরসাইকেল খাতে প্রবৃদ্ধির ইতিবাচক ধারা অব্যাহত রাখতে আগামী বাজেটেও শুল্ক সুবিধা বজায় রাখার তাগিদ দেন। একই সঙ্গে তাঁরা প্রতিবেশী দেশগুলোর সঙ্গে সামঞ্জস্য রেখে মোটরসাইকেলের রেজিস্ট্রেশন ফি কমানোর দাবি জানান।
  বৈঠকে শিল্পমন্ত্রী বলেন, বর্তমান সরকার আধুনিক প্রযুক্তিনির্ভর শিল্পায়নের প্রতি অধিক গুরুত্ব দিচ্ছে। সরকার আমদানির পরিবর্তে দেশেই ম্যানুফ্যাকচারিং শিল্প খাত গড়ে তুলতে প্রয়োজনীয় নীতি সহায়তা দিয়ে যাচ্ছে।